Na osnovu člana 29 stav 2 Zakona o državnoj imovini („Službeni list CG“ br. 21/09 i 40/11), člana 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22), člana 35 stav 1 tačka 9 i člana 38 stav 1 Statuta Opštine Nikšić („Službeni list CG - Opštinski propisi“, br. 31/18 i 21/23), Skupština opštine Nikšić, na sjednici održanoj \_\_\_\_\_\_\_\_2024.godine, donijela je

**ODLUKU**

**o davanju na korišćenje poslovnih prostora koji se nalaze u objektu „ Sportskog centra“ u Nikšiću Košarkaškom klubu „ Sutjeska Elektroprivreda" Nikšić**

Član 1

 Opština Nikšić kao nosilac prava raspolaganja na poslovnom prostoru, površine 12 m2, poseban dio 30 i na poslovnom prostoru, površine 11 m2, poseban dio 31, oba na prvom spratu objekta broj 1 - Sportskog centra u Nikšiću, na katastarskoj parceli broj 920, upisanoj u listu nepokretnosti broj 810 KO Nikšić, daje bez naknade, na korišćenje, Košarkaškom klubu „ Sutjeska Elektroprivreda " Nikšić, za potrebe obavljanja administrativnih poslova.

Član 2

 Poslovni prostori iz člana 1 ove odluke daju se u viđenom stanju, bez naknade, na period od jedne godine, uz mogućnost produženja vremena korišćenja do pet godina.

Košarkaški klub „ Sutjeska Elektroprivreda" Nikšić, poslovne prostore iz člana 1 ove odluke može koristiti isključivo za obavljanje djelatnosti za koju je registrovan i ne može raspolagati istima.

Ukoliko dođe do brisanja Košarkaškog kluba „ Sutjeska Elektroprivreda" Nikšić iz Registra sportskih organizacija, isti je dužan da poslovne prostore iz člana 1 ove odluke oslobodi od lica i stvari i preda ih Opštini Nikšić, bez prava na povraćaj eventualno uloženih sredstava.

Član 3

Pri korišćenju poslovnih prostora iz člana 1 ove odluke, Košarkaški klub „ Sutjeska Elektroprivreda" Nikšić je obavezan postupati sa dužnom pažnjom dobrog domaćina, čuvati prostore od oštećenja i uništenja, držati ih u urednom i ispravnom stanju, snositi troškove štete koja bi nastala njegovom nepažnjom za vrijeme korišćenja istih.

Troškove redovnog i tekućeg održavanja za vrijeme korišćenja poslovnih prostora iz člana 1 ove odluke dužan je da snosi Košarkaški klub „ Sutjeska Elektroprivreda" Nikšić i isti je dužan da ispunjava sve obaveze po osnovu komunalnih i drugih usluga (voda, struja i sl.).

 Član 4

Međusobna prava i obaveze između Opštine Nikšić i Košarkaškog kluba „ Sutjeska Elektroprivreda" Nikšić regulisaće se ugovorom, u skladu sa ovom odlukom.

Član 5

 Ovlašćuje se predsjednik opštine Nikšić da pod uslovima iz ove odluke zaključi ugovor na period od 1 godine, kojim će se bliže definisati međusobna prava i obaveze između opštine Nikšić i Košarkaškog kluba „ Sutjeska Elektroprivreda" Nikšić.

 Nakon isteka Ugovora iz stava 1 ovog člana, predsjednik opštine Nikšić može produžiti vrijeme korišćenja ovih poslovnih prostora na period i pod uslovima iz člana 2 stav 1 ove odluke.

Član 6

Ova odluka stupa na snagu osmog dana od dana objavljivanja u „Službenom listu Crne Gore - Opštinski propisi“.

 Broj: 01-030-

Nikšić, 2024.godine

 SKUPŠTINA OPŠTINE NIKŠIĆ

 Predsjednik Nemanja Vuković,s.r.

**O b r a z l o ž e nj e**

Pravni osnov za donošenje ove odluke je sadržan u članu 29 stav 2 Zakona o državnoj imovini („Službeni list CG“, br. 21/09 i 40/11) kojim je propisano da nepokretnim i pokretnim stvarima i drugim dobrima u državnoj imovini, na kojima određena svojinska ovlašćenja vrši opština, raspolaže nadležni organ opštine u skladu sa ovim zakonom i Statutom.

Članom 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22) propisano je da Skupština raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina.

 Članom 35 stav 1 tačka 9 Statuta Opštine Nikšić („Službeni list CG - Opštinski propisi“, br. 31/18 i 21/23) određeno je da Skupština raspolaže imovinom, a članom 38 stav 1 Statuta opštine Nikšić propisuje se koje akte Skupština donosi u vršenju poslova iz svog djelokruga.

**Razlozi za donošenje**

Košarkaški klub „ Sutjeska Elektroprivreda“ Nikšić obratio se predsjedniku Opštine Nikšić zahtjevom broj 02-031-3734 od 12.11.2024.godine, za davanje na korišćenje bez naknade poslovnog prostora, površine 12 m2, poseban dio 30 i poslovnog prostora, površine 11 m2, poseban dio 31, oba na prvom spratu objekta broj 1- Sportskog centra u Nikšiću, koji se nalazi na katastarskoj parceli broj 920, upisanoj u listu nepokretnosti broj 810 KO Nikšić.

Poslovne prostore koji su predmet ove Odluke Skupština opštine Nikšić je ranije dala na korišćenje na period od 5 godina ovom košarkaškom klubu Odlukom o davanju na korišćenje poslovnih prostora koji se nalaze u objektu „ Sportskog centra“ u Nikšiću, Košarkaškom klubu „ Sutjeska" Nikšić („Službeni list CG - Opštinski propisi“, broj 45/19).

U skladu sa tom Odlukom zaključen je Ugovor broj 02-031-2418 od 25.12.2019.godine i Ugovor broj 02-031-3085 od 12.09.2022.godine kojim su bliže definisana međusobna prava i obaveze između Opštine Nikšić i ovog košarkaškog kluba. Kako je period korišćenja na ovim poslovnim prostorima ističe 25.12.2024.godine, a košarkaški klub redovno ispunjava obaveze utvrđene Odlukom i Ugovorom, pristupilo se izradi ove Odluke.

Naime, vlasnik i osnivač ovog Kluba je Opština Nikšić, a isti je osnovan u cilju zadovoljavanja potrebe za košarkaškom igrom, unapređenju i razvoju psihofizičke sposobnosti i sportskog znanja, postizanja rezultata u sportskim takmičenjima na svim nivoima i sl. Postojanje Kluba doprinosi omasovljavanju košarkaškog sporta, razvoju fizičke kulture, kao i učestvovanju u takmičenjima koja organizuju nadležni savezi, organizacije i slično.

Imajući u vidu činjenicu da je opština Nikšić osnivač Košarkaškog kluba „ Sutjeska Elektroprivreda“ Nikšić, da se isti dijelom finansira iz Budžeta osnivača, kao i da je postojanje kluba od neposrednog i zajedničkog interesa za lokalno stanovništvo, smatramo da je donošenje ove odluke opravdano.

Članom 48 stav 1 alineja 1 Zakona o sportu ( „Službeni list Crne Gore“, broj 44/18) propisano je da se sportska organizacija može osnovati i obavljati sportsku djelatnost ako ima obezbijeđene prostorije odnosno kancelarije, dok je alinejom 2 istog stava propisano da sportska organizacija mora imati sportski objekat, odnosno prostor , zavisno od vrste sporta.

Opština kao osnivač Košarkaškog kluba „ Sutjeska Elektroprivreda “ Nikšić je Ugovorom o korišćenju sportskih sadržaja Sportskog centra broj 08-680-60 od 26.09.2019.godine obezbijedila korišćenje pomenutom klubu sportske dvorane i teretane.

Obaveza Opštine Nikšić je da shodno članu 27 stav 1 tačka 13 Zakona o lokalnoj samoupravi („Službeni list CG“, broj 2/18) stvara uslove za razvoj i unapređenje sporta djece, omladine i građana.

Poslovne prostore Opština Nikšić daje na privremeno korišćenje u viđenom stanju, bez naknade, na period od jedne godine, uz mogućnost produženja vremena korišćenja do pet godina, koji ovaj klub može koristiti isključivo za obavljanje djelatnosti za koju je registrovan i ne može raspolagati istima

Ukoliko dođe do brisanja Košarkaškog kluba „ Sutjeska Elektroprivreda“ Nikšić iz Registra sportskih organizacija, isti je dužan poslovne prostore iz člana 1 ove odluke osloboditi od lica i stvari i predati ih Opštini Nikšić.

Iz razloga gore iznesenih, a cijeneći činjenice da će ustupanjem poslovnih prostora ovom Košarkaškom klubu, Opština Nikšić doprinijeti razvoju i unapređenju sporta na teritotiji Opštine Nikšić, predlažemo da Skupština opštine Nikšić usvoji ovaj Predlog odluke o davanju na korišćenje poslovnih prostora koji se nalaze u objektu „Sportskog centra“ u Nikšiću, Košarkaškom klubu „ Sutjeska Elektroprivreda " Nikšić.

 DIREKCIJA ZA IMOVINU

 DIREKTOR

 Radosav Urošević, s.r.